2003/321/EY: Komission päätös, tehty 12 päivänä toukokuuta 2003, nisäkkäiden veren käsittelyvaatimuksia koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (ETA:n kannalta merkityksellinen teksti) (tiedoksiannettu numerolla K(2003) 1491)



Virallinen lehti nro L 117 , 13/05/2003 s. 0030 - 0031



Komission päätös, tehty 12 päivänä toukokuuta 2003, nisäkkäiden veren käsittelyvaatimuksia koskevista Euroopan parlamentin ja neuvoston asetuksen (EY) N:o 1774/2002 mukaisista siirtymäkauden toimenpiteistä (tiedoksiannettu numerolla K(2003) 1491) (Ainoastaan englannin-, saksan-, espanjan- ja italiankieliset tekstit ovat todistusvoimaiset) (ETA:n kannalta merkityksellinen teksti) (2003/321/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002(1) ja erityisesti sen 32 artiklan 1 kohdan, sekä katsoo seuraavaa: (1) Asetuksessa (EY) N:o 1774/2002 säädetään muihin kuin ihmisravinnoksi tarkoitettuihin eläimistä saataviin sivutuotteisiin sovellettavien yhteisön sääntöjen perinpohjaisesta tarkistuksesta, johon sisältyy eräiden tiukkojen vaatimusten käyttöönotto. Lisäksi siinä säädetään mahdollisuudesta toteuttaa asianmukaisia siirtymäkauden toimenpiteitä. (2) Koska vaatimukset ovat tiukkoja, on tarpeen säätää Saksaa, Espanjaa, Italiaa ja Yhdistynyttä kuningaskuntaa koskevista siirtymäkauden toimenpiteistä, jotta alalle annettaisiin riittävästi sopeutumisaikaa. Lisäksi eläimistä saatavien sivutuotteiden vaihtoehtoista keräystä, kuljetusta, varastointia, esikäsittelyä, käsittelyä ja käyttöä sekä näiden sivutuotteiden hävittämismenetelmiä on kehitettävä edelleen. (3) Tämän vuoksi Saksalle, Espanjalle, Italialle ja Yhdistyneelle kuningaskunnalle olisi myönnettävä väliaikaisena toimenpiteenä poikkeus, jotta ne voisivat antaa toiminnanharjoittajille luvan jatkaa kansallisten sääntöjen soveltamista nisäkkäiden veren käsittelyvaatimuksiin. (4) Eläinten terveyteen ja kansanterveyteen kohdistuvien riskien välttämiseksi Saksassa, Espanjassa, Italiassa ja Yhdistyneessä kuningaskunnassa olisi pidettävä yllä asianmukaisia valvontajärjestelmiä siirtymäkauden toimenpiteiden soveltamisaikana. (5) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Nisäkäsperäisen veren käsittelyvaatimuksia koskeva poikkeus Asetuksen (EY) N:o 1774/2002 32 artiklan 1 kohdan nojalla ja poiketen siitä, mitä kyseisen asetuksen liitteessä VII olevan II luvun 1 kohdassa säädetään, Saksa, Espanja, Italia ja Yhdistynyt kuningaskunta voivat edelleen myöntää enintään 31 päivään joulukuuta 2004 asti tiloista ja laitteista vastaaville toiminnanharjoittajille yksittäisiä hyväksyntiä kyseisen asetuksen liitteessä V olevan 2.-5. tai 7. menetelmän soveltamiselle nisäkkäiden veren käsittelyssä, mikäli a) tilat, raaka-aine, käsittelyvaatimukset, käsitellyt tuotteet ja varastointi ovat asetuksen (EY) N:o 1774/2002 liitteessä VII olevan I luvun vaatimusten sekä II luvun muiden säännösten mukaisia; ja b) käsittelymenetelmiä sovelletaan tiloissa ja laitteisiin, jotka sovelsivat kyseisiä menetelmiä 1 päivänä marraskuuta 2002. 2 artikla Valvontatoimenpiteet Toimivaltaisen viranomaisen on toteutettava tarvittavat toimenpiteet sen valvomiseksi, että tiloista ja laitteista vastaavat hyväksytyt toiminnanharjoittajat noudattavat 1 artiklassa asetettuja edellytyksiä. 3 artikla Hyväksyntien peruuttaminen ja sellaisen aineksen hävittäminen, joka ei ole tämän päätöksen mukaista 1. Toimivaltaisen viranomaisen myöntämät yksittäiset hyväksynnät 2.-5. tai 7. menetelmän käyttämiselle nisäkkäiden veren käsittelyssä on välittömästi ja pysyvästi peruutettava kaikilta toiminnanharjoittajilta, tiloilta tai laitteilta, kun tässä päätöksessä esitetyt edellytykset eivät enää täyty. 2. Toimivaltaisen viranomaisen on peruutettava kaikki 1 artiklan nojalla myönnetyt hyväksynnät viimeistään 31 päivään joulukuuta 2004 mennessä. Toimivaltainen viranomainen ei saa myöntää asetuksen (EY) N:o 1774/2002 mukaista lopullista hyväksyntää, ellei se tarkastustensa perusteella vakuutu siitä, että 1 artiklassa tarkoitetut tilat ja laitteet ovat kaikkien kyseisen asetuksen vaatimusten mukaisia. 3. Aines, joka ei ole tämän päätöksen vaatimusten mukaista, on hävitettävä toimivaltaisen viranomaisen ohjeiden mukaisesti. 4 artikla Tämän päätöksen noudattaminen asianomaisissa jäsenvaltioissa Saksan, Espanjan, Italian ja Yhdistyneen kuningaskunnan on välittömästi toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi. 5 artikla Soveltaminen Tätä päätöstä sovelletaan 1 päivästä toukokuuta 2003 alkaen 31 päivään joulukuuta 2004 asti. 6 artikla Osoitus Tämä päätös on osoitettu Saksan liittotasavallalle, Espanjan kuningaskunnalle, Italian tasavallalle ja Ison-Britannian ja Pohjois-Irlannin yhdistyneelle kuningaskunnalle. Tehty Brysselissä 12 päivänä toukokuuta 2003. Komission puolesta David Byrne Komission jäsen (1) EYVL L 273, 10.10.2002, s. 1.